DÔVODOVÁ SPRÁVA

1.KONTEXT NÁVRHU

V tomto návrhu sa ako dátum začatia uplatňovania stanovuje 1. január 2021 a tento návrh sa predkladá Únii 27 členských štátov v súlade s oznámením Spojeného kráľovstva o jeho zámere vystúpiť z Európskej únie a Euratomu na základe článku 50 Zmluvy o Európskej únii, ktoré bolo Európskej rade doručené 29. marca 2017.

Očakáva sa, že jadrová syntéza bude zohrávať významnú úlohu v európskej energetike ako takmer nevyčerpateľný zdroj energie, ktorý je šetrný ku klíme. Cieľom tohto návrhu rozhodnutia Rady je zabezpečiť financovanie pre zachovanie európskej účasti v rámci projektu ITER, zameraného na kľúčové vedecké objavy v rozvoji jadrovej syntézy. Je to osobitne dôležité v nadväznosti na Parížsku dohodu z roku 2015 o zmene klímy a záväzok EÚ zohrávať vedúcu úlohu v oblasti dekarbonizácie hospodárstva a boja proti zmene klímy nákladovo efektívnym spôsobom.

Európska účasť v rámci projektu ITER je založená na dohode o projekte ITER podpísanej v novembri 2006 medzi siedmimi globálnymi partnermi, Euratomom, Spojenými štátmi americkými, Ruskou federáciou, Japonskom, Čínou, Južnou Kóreou a Indiou. ITER je jedinečný projekt, ktorý je prvým svojho druhu a bol vypracovaný prostredníctvom medzinárodnej vedeckej spolupráce, čo umožňuje synergiu a mobilizáciu finančných zdrojov, ktoré by pre jeden štát neboli možné.

Ako hostiteľská zmluvná strana projektu má Európa podľa dohody o projekte ITER silnejší právny záväzok v rámci dohody o projekte ITER, a preto sa ujala vedenia tohto projektu so 45 % podielom na stavebných nákladoch (podiely ostatných členov projektu ITER sú približne 9 % pre každého z nich) s cieľom zaistiť včasné dokončenie výstavby. Týmto návrhom rozhodnutia Rady sa mení rozhodnutie Rady (2007/198/Euratom) z 27. marca 2007, ktorým sa zriaďuje Európsky spoločný podnik pre ITER a rozvoj energie jadrovej syntézy a ktorým sa mu udeľujú výhody, s cieľom poskytnúť základ pre financovanie činností tohto spoločného podniku (ďalej len „spoločný podnik Fusion for Energy“) na obdobie 2021 – 2027 podľa Zmluvy o Euratome.

Rozhodnutie Rady z roku 2007 už bolo zmenené rozhodnutím Rady 2013/791/Euratom z 13. decembra 2013, aby sa umožnilo financovanie činností spoločného podniku Fusion for Energy. Tento návrh, ktorý vychádza z rovnakej logiky, sa zakladá na článku 47 Zmluvy o Euratome a týka sa účasti Euratomu na financovaní spoločného podniku počas viacročného finančného rámca na obdobie 2021 – 2027.

Súčasná navrhovaná zmena umožňuje zaistiť financovanie projektu počas nasledujúceho viacročného finančného rámca, pričom nebráni dobrovoľným príspevkom od členov spoločného podniku iných než Euratom, ako sa uvádza v článku 12 ods. 1 písm. c) stanov tohto spoločného podniku.

V roku 2016 Rada pre ITER schválila aktualizovaný harmonogram a súvisiace odhady nákladov na dokončenie výstavby projektu ITER. Nový harmonogram sa zameriava na dosiahnutie etapy prvej plazmy v decembri 2025 ako najskorší technicky dosiahnuteľný termín výstavby projektu ITER, so spustením prevádzky v plnom rozsahu pomocou deutérium-tríciového paliva (tzv. deutérium-tríciová etapa) odhadovanej na rok 2035. Tento harmonogram spolu so súvisiacimi revidovanými nákladmi tvorí základ nového základného scenára projektu ITER; nezahŕňa nepredvídané okolnosti, a preto vychádza z predpokladu, že všetky hlavné riziká možno zmierniť.

Komisia vo svojom oznámení Európskemu parlamentu a Rade EÚ „Príspevok EÚ k vylepšenému projektu ITER“ zo 14. júna 2017 a v sprievodnom pracovnom dokumente útvarov Komisie predložila odhady nákladov na etapu výstavby (iba pre Európu). Na obdobie 2021 – 2027 sa suma z rozpočtu EÚ vrátane administratívnych výdavkov Komisie týkajúcich sa úloh spoločného podniku Fusion for Energy a akýchkoľvek iných príslušných činností odhadla na približne 6,1 miliardy EUR (v bežných cenách).

Rada EÚ 12. apríla 2018 vyvodila závery na základe oznámenia Komisie a opätovne potvrdila trvalý záväzok Euratomu úspešne dokončiť projekt ITER. Rada vyhlásila, že sa bude snažiť sprístupňovať zdroje na činnosti spoločného podniku Fusion for Energy v rámci limitov viacročného finančného rámca na obdobie 2021 – 2027. Na základe toho Rada v mene Euratomu na zasadnutí Rady pre ITER na úrovni ministrov splnomocnila Komisiu na schválenie nového základného scenára projektu ITER (rozsah, harmonogram a náklady).

Prevod finančných prostriedkov sa zosúladí s obdobím, na ktoré sa vzťahuje viacročný finančný rámec, a bude trvať sedem rokov. Podľa dohody o projekte ITER sa ráta s dĺžkou trvania projektu ITER 35 rokov (t. j. do roku 2042), to znamená, že ak má príspevok Euratomu na tento projekt pokračovať, budú potrebné dodatočné rozhodnutia Rady.

Úspešná výstavba a prevádzka projektu ITER sa nachádza v rozhodujúcej etape európskeho plánu pre jadrovú syntézu, ktorý predstavuje komplexný a cieľovo orientovaný program na získavanie elektrickej energie z jadrovej syntézy a ktorý podporujú všetky európske zainteresované strany v oblasti výskumu jadrovej syntézy. Toto rozhodnutie umožní vytvoriť synergiu a komplementárnosť s výskumnými činnosťami v oblasti jadrovej syntézy financovanými prostredníctvom programu Euratomu pre výskum a vzdelávanie na roky 2021 – 2025. Toto rozhodnutie takisto umožní dokončenie činností vykonávaných v rámci dohody o širšej stratégii uzavretej medzi Euratomom a Japonskom a doplnenie medzinárodnej spolupráce v rámci dohody o projekte ITER.

Návrh bol vypracovaný s cieľom zabezpečiť úzku súčinnosť s inými programami, konkrétne s návrhmi deviateho rámcového programu EÚ a deviateho rámcového programu Euratomu. Zdôvodnenie je celkom zjavné, keďže ITER je prvým inovačným projektom svojho druhu v oblasti energetiky, ktorý potrebuje silnú podporu zo strany výskumu a inovácií, najmä prostredníctvom výskumných programov Euratomu, ale aj prostredníctvom výskumných programov EÚ. V tejto súvislosti bolo znenie oboch programov (deviateho rámcového programu Euratomu a deviateho rámcového programu EÚ) v rámci nasledujúceho VFR sformulované s dôrazom na to, aby sa s cieľom zabezpečiť, aby sa v ňom jasne uvádzala nevyhnutná súčinnosť, pokiaľ ide o projekt ITER.

22.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

Tento návrh v plnej miere zohľadňuje odpovede na otvorenú verejnú konzultáciu týkajúcu sa viacročného finančného rámca, ktorá bola zorganizovaná v koordinácii Generálneho sekretariátu Európskej komisie a prebiehala od 10. januára do 8. marca 2018. V návrhu sa navyše v plnej miere zohľadňujú konzultácie so zainteresovanými stranami, ktoré sa uskutočnili v priebehu prípravných činností a zahŕňali hodnotenie ex ante a podujatia a prieskumy zainteresovaných strán. Zatiaľ čo v otvorených verejných konzultáciách nevznikli konkrétne otázky týkajúce sa pokračovania financovania projektu ITER, cielenými konzultáciami so zainteresovanými stranami sa potvrdilo, že investície EÚ do výstavby projektu ITER prinášajú významné prínosy pre európsky priemysel a výskumnú komunitu. Toto bolo zopakované počas priemyselného podujatia organizovaného v decembri 2017, na ktorom sa ukázalo, že jadrová syntéza už teraz prináša konkrétne príležitosti pre priemysel a má pozitívny účinok na zamestnanosť, hospodársky rast a inovácie a pozitívny vplyv aj mimo oblasti energetiky a jadrovej syntézy. Nezávislé štúdie zadané na vypracovanie hodnotenia ex ante poskytli vyčíslenie vytvorených pracovných miest a čistej pridanej hodnoty vytváranej európskou účasťou na projekte ITER.

V neposlednom rade s prihliadnutím na závery Rady z apríla 2018 tento návrh zaručí pokračovanie projektu, najmä vzhľadom na medzinárodných partnerov a zabezpečí financovanie projektu ITER počas celého trvania nasledujúceho viacročného finančného rámca.

Bol identifikovaný obmedzený počet návrhov, v súvislosti s ktorými by sa vzhľadom na ich pokračovanie z hľadiska obsahu a štruktúry a/alebo veľkosti rozpočtu malo vykonať hodnotenie ex ante vo forme pracovného dokumentu útvarov Komisie namiesto posúdenia vplyvu. ITER bol popri iných programoch, ako sú program Fiscalis, humanitárna pomoc, spoločná zahraničná a bezpečnostná politika, označený za program, ktorý nevyžaduje posúdenie vplyvu, ale skôr hodnotenie ex ante vo forme pracovného dokumentu útvarov Komisie, v súlade s požiadavkami nariadenia EÚ o rozpočtových pravidlách.